**פסוקים להדפסה:**

|  |
| --- |
| וַיֵּשֶׁב יְהוּדָה וְיִשְׂרָאֵל לָבֶטַח אִישׁ תַּחַת גַּפְנוֹ וְתַחַת תְּאֵנָתוֹ מִדָּן וְעַד בְּאֵר שָׁבַע כֹּל יְמֵי שְׁלֹמֹה. (מל"א ה', ה')  אַתָּה יָדַעְתָּ אֶת⁠ דָּוִד אָבִי כִּי לֹא יָכֹל לִבְנוֹת בַּיִת לְשֵׁם ה׳ אֱלֹהָיו מִפְּנֵי הַמִּלְחָמָה אֲשֶׁר סְבָבֻהוּ עַד תֵּת⁠ ה׳ אֹתָם תַּחַת כַּפּוֹת רַגְלָי (רגלו).  (יח) וְעַתָּה הֵנִיחַ ה׳ אֱלֹהַי לִי מִסָּבִיב אֵין שָׂטָן וְאֵין פֶּגַע רָע.  (יט) וְהִנְנִי אֹמֵר לִבְנוֹת בַּיִת לְשֵׁם ה׳ אֱלֹהָי כַּאֲשֶׁר דִּבֶּר ה׳ אֶל⁠ דָּוִד אָבִי לֵאמֹר בִּנְךָ אֲשֶׁר אֶתֵּן תַּחְתֶּיךָ עַל⁠ כִּסְאֶךָ הוּא⁠ יִבְנֶה הַבַּיִת לִשְׁמִי.  (מל"א ה', י"ז–י"ט)  (לב) וַיִּפְסְלוּ בֹּנֵי שְׁלֹמֹה וּבֹנֵי חִירוֹם וְהַגִּבְלִים וַיָּכִינוּ הָעֵצִים וְהָאֲבָנִים לִבְנוֹת הַבָּיִת. (מל"א ה', ל"ב)  (יג) וְשָׁכַנְתִּי בְּתוֹךְ בְּנֵי יִשְׂרָאֵל וְלֹא אֶעֱזֹב אֶת⁠ עַמִּי יִשְׂרָאֵל. (מל"א, ו',י"ג)  (ב) וַיִּקָּהֲלוּ אֶל⁠ הַמֶּלֶךְ שְׁלֹמֹה כׇּל⁠ אִישׁ יִשְׂרָאֵל בְּיֶרַח הָאֵתָנִים בֶּחָג הוּא הַחֹדֶשׁ הַשְּׁבִיעִי.  (ג) וַיָּבֹאוּ כֹּל זִקְנֵי יִשְׂרָאֵל וַיִּשְׂאוּ הַכֹּהֲנִים אֶת⁠ הָאָרוֹן.  (ד) וַיַּעֲלוּ אֶת⁠ אֲרוֹן ה׳ וְאֶת⁠ אֹהֶל מוֹעֵד וְאֶת⁠ כׇּל⁠ כְּלֵי הַקֹּדֶשׁ אֲשֶׁר בָּאֹהֶל וַיַּעֲלוּ אֹתָם הַכֹּהֲנִים וְהַלְוִיִּם.  (ה) וְהַמֶּלֶךְ שְׁלֹמֹה וְכׇל⁠ עֲדַת יִשְׂרָאֵל הַנּוֹעָדִים עָלָיו אִתּוֹ לִפְנֵי הָאָרוֹן מְזַבְּחִים צֹאן וּבָקָר אֲשֶׁר לֹא⁠ יִסָּפְרוּ וְלֹא יִמָּנוּ מֵרֹב. (מל״א, ח', ב'–ה')  (ט) אֵין בָּאָרוֹן רַק שְׁנֵי לֻחוֹת הָאֲבָנִים אֲשֶׁר הִנִּחַ שָׁם מֹשֶׁה בְּחֹרֵב אֲשֶׁר כָּרַת ה׳ עִם⁠ בְּנֵי יִשְׂרָאֵל בְּצֵאתָם מֵאֶרֶץ מִצְרָיִם.  (י) וַיְהִי בְּצֵאת הַכֹּהֲנִים מִן⁠ הַקֹּדֶשׁ וְהֶעָנָן מָלֵא אֶת⁠ בֵּית ה׳.  (יא) וְלֹא⁠ יָכְלוּ הַכֹּהֲנִים לַעֲמֹד לְשָׁרֵת מִפְּנֵי הֶעָנָן כִּי⁠ מָלֵא כְבוֹד⁠ ה׳ אֶת⁠ בֵּית ה׳. (מל״א, ח', ט'–י"א)  (כט) לִהְיוֹת עֵינֶךָ פְתֻחֹת אֶל⁠ הַבַּיִת הַזֶּה לַיְלָה וָיוֹם אֶל⁠ הַמָּקוֹם אֲשֶׁר אָמַרְתָּ יִהְיֶה שְׁמִי שָׁם לִשְׁמֹעַ אֶל⁠ הַתְּפִלָּה אֲשֶׁר יִתְפַּלֵּל עַבְדְּךָ אֶל⁠ הַמָּקוֹם הַזֶּה. (מל״א, ח', כ"ט)  (מא) וְגַם אֶל⁠ הַנׇּכְרִי אֲשֶׁר לֹא⁠ מֵעַמְּךָ יִשְׂרָאֵל הוּא וּבָא מֵאֶרֶץ רְחוֹקָה לְמַעַן שְׁמֶךָ. (מל"א, ח', מ"א)  (סה) וַיַּעַשׂ שְׁלֹמֹה בָעֵת⁠ הַהִיא אֶת⁠ הֶחָג וְכׇל⁠ יִשְׂרָאֵל עִמּוֹ קָהָל גָּדוֹל מִלְּבוֹא חֲמָת עַד⁠ נַחַל מִצְרַיִם לִפְנֵי ה׳ אֱלֹהֵינוּ שִׁבְעַת יָמִים וְשִׁבְעַת יָמִים אַרְבָּעָה עָשָׂר יוֹם. (מל"א, ח', ס"ה)  (ד) וְאַתָּה אִם⁠ תֵּלֵךְ לְפָנַי כַּאֲשֶׁר הָלַךְ דָּוִד אָבִיךָ בְּתׇם⁠ לֵבָב וּבְיֹשֶׁר לַעֲשׂוֹת כְּכֹל אֲשֶׁר צִוִּיתִיךָ חֻקַּי וּמִשְׁפָּטַי תִּשְׁמֹר.  (ה) וַהֲקִמֹתִי אֶת⁠ כִּסֵּא מַמְלַכְתְּךָ עַל⁠ יִשְׂרָאֵל לְעֹלָם כַּאֲשֶׁר דִּבַּרְתִּי עַל⁠ דָּוִד אָבִיךָ לֵאמֹר לֹא⁠ יִכָּרֵת לְךָ אִישׁ מֵעַל כִּסֵּא יִשְׂרָאֵל.  (ו) אִם⁠ שׁוֹב תְּשֻׁבוּן אַתֶּם וּבְנֵיכֶם מֵאַחֲרַי וְלֹא תִשְׁמְרוּ מִצְוֺתַי חֻקֹּתַי אֲשֶׁר נָתַתִּי לִפְנֵיכֶם וַהֲלַכְתֶּם וַעֲבַדְתֶּם אֱלֹהִים אֲחֵרִים וְהִשְׁתַּחֲוִיתֶם לָהֶם.  (ז) וְהִכְרַתִּי אֶת⁠ יִשְׂרָאֵל מֵעַל פְּנֵי הָאֲדָמָה אֲשֶׁר נָתַתִּי לָהֶם וְאֶת⁠ הַבַּיִת אֲשֶׁר הִקְדַּשְׁתִּי לִשְׁמִי אֲשַׁלַּח מֵעַל פָּנָי וְהָיָה יִשְׂרָאֵל לְמָשָׁל וְלִשְׁנִינָה בְּכׇל⁠ הָעַמִּים.  (ח) וְהַבַּיִת הַזֶּה יִהְיֶה עֶלְיוֹן כׇּל⁠ עֹבֵר עָלָיו יִשֹּׁם וְשָׁרָק וְאָמְרוּ עַל⁠ מֶה עָשָׂה ה׳ כָּכָה לָאָרֶץ הַזֹּאת וְלַבַּיִת הַזֶּה.  (ט) וְאָמְרוּ עַל אֲשֶׁר עָזְבוּ אֶת⁠ ה' אֱלֹהֵיהֶם אֲשֶׁר הוֹצִיא אֶת⁠ אֲבֹתָם מֵאֶרֶץ מִצְרַיִם וַיַּחֲזִקוּ בֵּאלֹהִים אֲחֵרִים וַיִּשְׁתַּחֲווּ (וישתחו) לָהֶם וַיַּעַבְדֻם עַל⁠ כֵּן הֵבִיא ה׳ עֲלֵיהֶם אֵת כׇּל⁠ הָרָעָה הַזֹּאת. (מל"א, ט', ד'–ט') |

|  |
| --- |
| (כו) וַיֹּאמֶר יָרׇבְעָם בְּלִבּוֹ עַתָּה תָּשׁוּב הַמַּמְלָכָה לְבֵית דָּוִד.  (כז) אִם⁠ יַעֲלֶה הָעָם הַזֶּה לַעֲשׂוֹת זְבָחִים בְּבֵית⁠ ה׳ בִּירוּשָׁלַ͏ִם וְשָׁב לֵב הָעָם הַזֶּה אֶל⁠ אֲדֹנֵיהֶם אֶל⁠ רְחַבְעָם מֶלֶךְ יְהוּדָה וַהֲרָגֻנִי וְשָׁבוּ אֶל⁠ רְחַבְעָם מֶלֶךְ⁠ יְהוּדָה.  (כח) וַיִּוָּעַץ הַמֶּלֶךְ וַיַּעַשׂ שְׁנֵי עֶגְלֵי זָהָב וַיֹּאמֶר אֲלֵהֶם רַב⁠ לָכֶם מֵעֲלוֹת יְרוּשָׁלַ͏ִם הִנֵּה אֱלֹהֶיךָ יִשְׂרָאֵל אֲשֶׁר הֶעֱלוּךָ מֵאֶרֶץ מִצְרָיִם.  (כט) וַיָּשֶׂם אֶת⁠ הָאֶחָד בְּבֵית⁠ אֵל וְאֶת⁠ הָאֶחָד נָתַן בְּדָן.  (ל) וַיְהִי הַדָּבָר הַזֶּה לְחַטָּאת וַיֵּלְכוּ הָעָם לִפְנֵי הָאֶחָד עַד⁠ דָּן.  (לא) וַיַּעַשׂ אֶת⁠ בֵּית בָּמוֹת וַיַּעַשׂ כֹּהֲנִים מִקְצוֹת הָעָם אֲשֶׁר לֹא⁠ הָיוּ מִבְּנֵי לֵוִי.  (לב) וַיַּעַשׂ יָרׇבְעָם חָג בַּחֹדֶשׁ הַשְּׁמִינִי בַחֲמִשָּׁה⁠ עָשָׂר יוֹם לַחֹדֶשׁ כֶּחָג אֲשֶׁר בִּיהוּדָה וַיַּעַל עַל⁠ הַמִּזְבֵּחַ כֵּן עָשָׂה בְּבֵית⁠ אֵל לְזַבֵּחַ לָעֲגָלִים אֲשֶׁר⁠ עָשָׂה וְהֶעֱמִיד בְּבֵית אֵל אֶת⁠ כֹּהֲנֵי הַבָּמוֹת אֲשֶׁר עָשָׂה.  (לג) וַיַּעַל עַל⁠ הַמִּזְבֵּחַ אֲשֶׁר⁠ עָשָׂה בְּבֵית⁠ אֵל בַּחֲמִשָּׁה עָשָׂר יוֹם בַּחֹדֶשׁ הַשְּׁמִינִי בַּחֹדֶשׁ אֲשֶׁר⁠ בָּדָא מִלִּבּוֹ (מלבד) וַיַּעַשׂ חָג לִבְנֵי יִשְׂרָאֵל וַיַּעַל עַל⁠ הַמִּזְבֵּחַ לְהַקְטִיר. (מל"א, י"ב, כ"ו–ל"ג)  (טו) וְהִכָּה ה׳ אֶת⁠ יִשְׂרָאֵל כַּאֲשֶׁר יָנוּד הַקָּנֶה בַּמַּיִם וְנָתַשׁ אֶת⁠ יִשְׂרָאֵל מֵעַל הָאֲדָמָה הַטּוֹבָה הַזֹּאת אֲשֶׁר נָתַן לַאֲבוֹתֵיהֶם וְזֵרָם מֵעֵבֶר לַנָּהָר יַעַן אֲשֶׁר עָשׂוּ אֶת⁠ אֲשֵׁרֵיהֶם מַכְעִיסִים אֶת⁠ ה׳.  (טז) וְיִתֵּן אֶת⁠ יִשְׂרָאֵל בִּגְלַל חַטֹּאות יָרׇבְעָם אֲשֶׁר חָטָא וַאֲשֶׁר הֶחֱטִיא אֶת⁠ יִשְׂרָאֵל. (מל"א, י"ד, ט"ו–ט"ז) |

|  |
| --- |
| (כב) וַיַּעַשׂ יְהוּדָה הָרַע בְּעֵינֵי ה׳ וַיְקַנְאוּ אֹתוֹ מִכֹּל אֲשֶׁר עָשׂוּ אֲבֹתָם בְּחַטֹּאתָם אֲשֶׁר חָטָאוּ.  (כג) וַיִּבְנוּ גַם⁠ הֵמָּה לָהֶם בָּמוֹת וּמַצֵּבוֹת וַאֲשֵׁרִים עַל כׇּל⁠ גִּבְעָה גְבֹהָה וְתַחַת כׇּל⁠ עֵץ רַעֲנָן.  (כד) וְגַם⁠ קָדֵשׁ הָיָה בָאָרֶץ עָשׂוּ כְּכֹל הַתּוֹעֲבֹת הַגּוֹיִם אֲשֶׁר הוֹרִישׁ ה' מִפְּנֵי בְּנֵי יִשְׂרָאֵל.  (כה)  וַיְהִי בַּשָּׁנָה הַחֲמִישִׁית לַמֶּלֶךְ רְחַבְעָם עָלָה שִׁישַׁק (שושק) מֶלֶךְ⁠ מִצְרַיִם עַל⁠ יְרוּשָׁלָ͏ִם.  (כו) וַיִּקַּח אֶת⁠ אֹצְרוֹת בֵּית⁠ ה׳ וְאֶת⁠ אוֹצְרוֹת בֵּית הַמֶּלֶךְ וְאֶת⁠ הַכֹּל לָקָח וַיִּקַּח אֶת⁠ כׇּל⁠ מָגִנֵּי הַזָּהָב אֲשֶׁר עָשָׂה שְׁלֹמֹה.  (כז) וַיַּעַשׂ הַמֶּלֶךְ רְחַבְעָם תַּחְתָּם מָגִנֵּי נְחֹשֶׁת וְהִפְקִיד עַל⁠ יַד שָׂרֵי הָרָצִים הַשֹּׁמְרִים פֶּתַח בֵּית הַמֶּלֶךְ.  (כח) וַיְהִי מִדֵּי⁠ בֹא הַמֶּלֶךְ בֵּית ה׳ יִשָּׂאוּם הָרָצִים וֶהֱשִׁיבוּם אֶל⁠ תָּא הָרָצִים. (מל"א, י"ד, כ"ב–כ"ח) |

4.

|  |
| --- |
| (ח) אָז שָׁלַח אֲמַצְיָה מַלְאָכִים אֶל⁠ יְהוֹאָשׁ בֶּן⁠ יְהוֹאָחָז בֶּן⁠ יֵהוּא מֶלֶךְ יִשְׂרָאֵל לֵאמֹר לְכָה נִתְרָאֶה פָנִים.  (ט) וַיִּשְׁלַח יְהוֹאָשׁ מֶלֶךְ⁠ יִשְׂרָאֵלב אֶל⁠ אֲמַצְיָהוּ מֶלֶךְ⁠ יְהוּדָה לֵאמֹר הַחוֹחַ אֲשֶׁר בַּלְּבָנוֹן שָׁלַח אֶל⁠ הָאֶרֶז אֲשֶׁר בַּלְּבָנוֹן לֵאמֹר תְּנָה⁠ אֶת⁠ בִּתְּךָ לִבְנִי לְאִשָּׁה וַתַּעֲבֹר חַיַּת הַשָּׂדֶה אֲשֶׁר בַּלְּבָנוֹן וַתִּרְמֹס אֶת⁠ הַחוֹחַ.  (י) הַכֵּה הִכִּיתָ אֶת⁠ אֱדוֹם וּנְשָׂאֲךָ לִבֶּךָ הִכָּבֵד וְשֵׁב בְּבֵיתֶךָ וְלָמָּה תִתְגָּרֶה בְּרָעָה וְנָפַלְתָּה אַתָּה וִיהוּדָה עִמָּךְ.  (יא) וְלֹא⁠ שָׁמַע אֲמַצְיָהוּ וַיַּעַל יְהוֹאָשׁ מֶלֶךְ⁠ יִשְׂרָאֵל וַיִּתְרָאוּ פָנִים הוּא וַאֲמַצְיָהוּ מֶלֶךְ⁠ יְהוּדָה בְּבֵית שֶׁמֶשׁ אֲשֶׁר לִיהוּדָה.  (יב) וַיִּנָּגֶף יְהוּדָה לִפְנֵי יִשְׂרָאֵל וַיָּנֻסוּ אִישׁ לְאֹהָלָו.  (יג) וְאֵת אֲמַצְיָהוּ מֶלֶךְ⁠ יְהוּדָה בֶּן⁠ יְהוֹאָשׁ בֶּן⁠ אֲחַזְיָהוּ תָּפַשׂ יְהוֹאָשׁ מֶלֶךְ⁠ יִשְׂרָאֵלה בְּבֵית שָׁמֶשׁ וַיָּבֹא (ויבאו) יְרוּשָׁלַ͏ִם וַיִּפְרֹץ בְּחוֹמַת יְרוּשָׁלַ͏ִם בְּשַׁעַר אֶפְרַיִם עַד⁠ שַׁעַר הַפִּנָּה אַרְבַּע מֵאוֹת אַמָּה.  (יד) וְלָקַח אֶת⁠ כׇּל⁠ הַזָּהָב⁠ וְהַכֶּסֶף וְאֵת כׇּל⁠ הַכֵּלִים הַנִּמְצְאִים בֵּית⁠ ה׳ וּבְאֹצְרוֹת בֵּית הַמֶּלֶךְ וְאֵת בְּנֵי הַתַּעֲרֻבוֹתו וַיָּשׇׁב שֹׁמְרוֹנָה. (מל"ב, י"ד, ח'–י"ד) |

5.

|  |
| --- |
| (יא) וַיִּבֶן אוּרִיָּה הַכֹּהֵן אֶת הַמִּזְבֵּחַ כְּכֹל אֲשֶׁר שָׁלַח הַמֶּלֶךְ אָחָז מִדַּמֶּשֶׂק כֵּן עָשָׂה אוּרִיָּה הַכֹּהֵן עַד בּוֹא הַמֶּלֶךְ אָחָז מִדַּמָּשֶׂק.  (יב) וַיָּבֹא הַמֶּלֶךְ מִדַּמֶּשֶׂק וַיַּרְא הַמֶּלֶךְ אֶת הַמִּזְבֵּחַ וַיִּקְרַב הַמֶּלֶךְ עַל הַמִּזְבֵּחַ וַיַּעַל עָלָיו.  (יג) וַיַּקְטֵר אֶת עֹלָתוֹ וְאֶת מִנְחָתוֹ וַיַּסֵּךְ אֶת נִסְכּוֹ וַיִּזְרֹק אֶת דַּם הַשְּׁלָמִים אֲשֶׁר לוֹ עַל הַמִּזְבֵּחַ.  (יד) וְאֵת הַמִּזְבַּח הַנְּחֹשֶׁת אֲשֶׁר לִפְנֵי ה' וַיַּקְרֵב מֵאֵת פְּנֵי הַבַּיִת מִבֵּין הַמִּזְבֵּחַ וּמִבֵּין בֵּית ה' וַיִּתֵּן אֹתוֹ עַל יֶרֶךְ הַמִּזְבֵּחַ צָפוֹנָה.  (טו) וַיְצַוֶּה (ויצוהו) הַמֶּלֶךְ אָחָז אֶת אוּרִיָּה הַכֹּהֵן לֵאמֹר עַל הַמִּזְבֵּחַ הַגָּדוֹל הַקְטֵר אֶת עֹלַת הַבֹּקֶר וְאֶת מִנְחַת הָעֶרֶב וְאֶת עֹלַת הַמֶּלֶךְ וְאֶת מִנְחָתוֹ וְאֵת עֹלַת כׇּל עַם הָאָרֶץ וּמִנְחָתָם וְנִסְכֵּיהֶם וְכׇל דַּם עֹלָה וְכׇל דַּם זֶבַח עָלָיו תִּזְרֹק וּמִזְבַּח הַנְּחֹשֶׁת יִהְיֶה לִּי לְבַקֵּר. (מל"ב, ט"ז, י"א–ט"ו) |

6.

|  |
| --- |
| הוּא הֵסִיר אֶת הַבָּמוֹת וְשִׁבַּר אֶת הַמַּצֵּבֹת וְכָרַת אֶת הָאֲשֵׁרָה וְכִתַּת נְחַשׁ הַנְּחֹשֶׁת אֲשֶׁר עָשָׂה מֹשֶׁה כִּי עַד הַיָּמִים הָהֵמָּה הָיוּ בְנֵי יִשְׂרָאֵל מְקַטְּרִים לוֹ וַיִּקְרָא לוֹ נְחֻשְׁתָּן. (מל"ב, י"ח, ד') |

7.

|  |
| --- |
| (ב) וַיַּעַשׂ הָרַע בְּעֵינֵי ה׳ כְּתוֹעֲבֹת הַגּוֹיִם אֲשֶׁר הוֹרִישׁ ה' מִפְּנֵי בְּנֵי יִשְׂרָאֵל.  (ג) וַיָּשׇׁב וַיִּבֶן אֶת⁠ הַבָּמוֹת אֲשֶׁר אִבַּד חִזְקִיָּהוּ אָבִיו וַיָּקֶם מִזְבְּחֹת לַבַּעַל וַיַּעַשׂ אֲשֵׁרָה כַּאֲשֶׁר עָשָׂה אַחְאָב מֶלֶךְ יִשְׂרָאֵל וַיִּשְׁתַּחוּ לְכׇל⁠ צְבָא הַשָּׁמַיִם וַיַּעֲבֹד אֹתָם.  (ד) וּבָנָה מִזְבְּחֹת בְּבֵית ה׳ אֲשֶׁר אָמַר ה׳ בִּירוּשָׁלַ͏ִם אָשִׂים אֶת⁠ שְׁמִי.  (ה) וַיִּבֶן מִזְבְּחוֹת לְכׇל⁠ צְבָא הַשָּׁמָיִם בִּשְׁתֵּי חַצְרוֹת בֵּית⁠ ה׳.  (ו) וְהֶעֱבִיר אֶת⁠ בְּנוֹ בָּאֵשׁ וְעוֹנֵן וְנִחֵשׁ וְעָשָׂה אוֹב וְיִדְּעֹנִים הִרְבָּה לַעֲשׂוֹת הָרַע בְּעֵינֵי ה׳ לְהַכְעִיס.  (ז) וַיָּשֶׂם אֶת⁠ פֶּסֶל הָאֲשֵׁרָה אֲשֶׁר עָשָׂה בַּבַּיִת אֲשֶׁר אָמַר ה׳ אֶל⁠ דָּוִד וְאֶל⁠ שְׁלֹמֹה בְנוֹ בַּבַּיִת הַזֶּה וּבִירוּשָׁלַ͏ִם אֲשֶׁר בָּחַרְתִּי מִכֹּל שִׁבְטֵי יִשְׂרָאֵל אָשִׂים אֶת⁠ שְׁמִי לְעוֹלָם. (מל"ב, כ"א, ב'–ז')  (י) וַיְדַבֵּר ה׳ בְּיַד⁠ עֲבָדָיו הַנְּבִיאִים לֵאמֹר.  (יא) יַעַן אֲשֶׁר עָשָׂה מְנַשֶּׁה מֶלֶךְ⁠ יְהוּדָה הַתֹּעֵבוֹת הָאֵלֶּה הֵרַע מִכֹּל אֲשֶׁר⁠ עָשׂוּ הָאֱמֹרִי אֲשֶׁר לְפָנָיו וַיַּחֲטִא גַם⁠ אֶת⁠ יְהוּדָה בְּגִלּוּלָיו.  (יב)  לָכֵן כֹּה⁠ אָמַר ה׳ אֱלֹהֵי יִשְׂרָאֵל הִנְנִי מֵבִיא רָעָה עַל⁠ יְרוּשָׁלַ͏ִם וִיהוּדָה אֲשֶׁר כׇּל⁠ שֹׁמְעָהּ (שמעיו) תִּצַּלְנָה שְׁתֵּי אׇזְנָיו.  (יג) וְנָטִיתִי עַל⁠ יְרוּשָׁלַ͏ִם אֵת קָו שֹׁמְרוֹן וְאֶת⁠ מִשְׁקֹלֶת בֵּית אַחְאָב וּמָחִיתִי אֶת⁠ יְרוּשָׁלַ͏ִם כַּאֲשֶׁר⁠ יִמְחֶה אֶת⁠ הַצַּלַּחַת מָחָה וְהָפַךְ עַל⁠ פָּנֶיהָ.  (יד) וְנָטַשְׁתִּי אֵת שְׁאֵרִית נַחֲלָתִי וּנְתַתִּים בְּיַד אֹיְבֵיהֶם וְהָיוּ לְבַז וְלִמְשִׁסָּה לְכׇל⁠ אֹיְבֵיהֶם.  (טו) יַעַן אֲשֶׁר עָשׂוּ אֶת⁠ הָרַע בְּעֵינַי וַיִּהְיוּ מַכְעִסִים אֹתִי מִן⁠ הַיּוֹם אֲשֶׁר יָצְאוּ אֲבוֹתָם מִמִּצְרַיִם וְעַד הַיּוֹם הַזֶּה.  (טז) וְגַם דָּם נָקִי שָׁפַךְ מְנַשֶּׁה הַרְבֵּה מְאֹד עַד אֲשֶׁר⁠ מִלֵּא אֶת⁠ יְרוּשָׁלַ͏ִם פֶּה לָפֶה לְבַד מֵחַטָּאתוֹ אֲשֶׁר הֶחֱטִיא אֶת⁠ יְהוּדָה לַעֲשׂוֹת הָרַע בְּעֵינֵי ה׳. (מל"ב, כ"א, י'–ט"ז) |

8.

|  |
| --- |
| (ג)  וַיְהִי בִּשְׁמֹנֶה עֶשְׂרֵה שָׁנָה לַמֶּלֶךְ יֹאשִׁיָּהוּ שָׁלַח הַמֶּלֶךְ אֶת⁠ שָׁפָן בֶּן⁠ אֲצַלְיָהוּ בֶן⁠ מְשֻׁלָּם הַסֹּפֵר בֵּית ה׳ לֵאמֹר.  (ד) עֲלֵה אֶל⁠ חִלְקִיָּהוּ הַכֹּהֵן הַגָּדוֹל וְיַתֵּם אֶת⁠ הַכֶּסֶף הַמּוּבָא בֵּית ה׳ אֲשֶׁר אָסְפוּ שֹׁמְרֵי הַסַּף מֵאֵת הָעָם.  (ה) וְיִתְּנוּהוּ (ויתנה) עַל⁠ יַד עֹשֵׂי הַמְּלָאכָה הַמֻּפְקָדִים בֵּית (בבית) ה׳ וְיִתְּנוּ אֹתוֹ לְעֹשֵׂי הַמְּלָאכָה אֲשֶׁר בְּבֵית ה׳ לְחַזֵּק בֶּדֶק הַבָּיִת. (מל"ב, כ"ב, ג'–ה')  (א) וַיִּשְׁלַח הַמֶּלֶךְ וַיַּאַסְפוּ אֵלָיו כׇּל⁠ זִקְנֵי יְהוּדָה וִירוּשָׁלָ͏ִם.  (ב) וַיַּעַל הַמֶּלֶךְ בֵּית⁠ ה׳ וְכׇל⁠ אִישׁ יְהוּדָה וְכׇל⁠ יֹשְׁבֵי יְרוּשָׁלַ͏ִם אִתּוֹ וְהַכֹּהֲנִים וְהַנְּבִיאִים וְכׇל⁠ הָעָם לְמִקָּטֹן וְעַד⁠ גָּדוֹל וַיִּקְרָא בְאׇזְנֵיהֶם אֶת⁠ כׇּל⁠ דִּבְרֵי סֵפֶר הַבְּרִית הַנִּמְצָא בְּבֵית ה׳.  (ג) וַיַּעֲמֹד הַמֶּלֶךְ עַל⁠ הָעַמּוּד וַיִּכְרֹת אֶת⁠ הַבְּרִית לִפְנֵי ה׳ לָלֶכֶת אַחַר ה' וְלִשְׁמֹר מִצְוֺתָיו וְאֶת⁠ עֵדְוֺתָיו וְאֶת⁠ חֻקֹּתָיו בְּכׇל⁠ לֵב וּבְכׇל⁠ נֶפֶשׁ לְהָקִים אֶת⁠ דִּבְרֵי הַבְּרִית הַזֹּאת הַכְּתֻבִים עַל⁠ הַסֵּפֶר הַזֶּה וַיַּעֲמֹד כׇּל⁠ הָעָם בַּבְּרִית.  (ד) וַיְצַו הַמֶּלֶךְ אֶת⁠ חִלְקִיָּהוּ הַכֹּהֵן הַגָּדוֹל וְאֶת⁠ כֹּהֲנֵי הַמִּשְׁנֶה וְאֶת⁠ שֹׁמְרֵי הַסַּף לְהוֹצִיא מֵהֵיכַל ה׳ אֵת כׇּל⁠ הַכֵּלִים הָעֲשׂוּיִם לַבַּעַל וְלָאֲשֵׁרָה וּלְכֹל צְבָא הַשָּׁמָיִם וַיִּשְׂרְפֵם מִחוּץ לִירוּשָׁלַ͏ִם בְּשַׁדְמוֹת קִדְרוֹן וְנָשָׂא אֶת⁠ עֲפָרָם בֵּית⁠ אֵל. (מל"ב, כ"ג, א'–ד') |

9.

|  |
| --- |
| (ח) בֶּן⁠ שְׁמֹנֶה עֶשְׂרֵה שָׁנָה יְהוֹיָכִין בְּמׇלְכוֹ וּשְׁלֹשָׁה חֳדָשִׁים מָלַךְ בִּירוּשָׁלָ͏ִם וְשֵׁם אִמּוֹ נְחֻשְׁתָּא בַת⁠ אֶלְנָתָן מִירוּשָׁלָ͏ִם.  (ט) וַיַּעַשׂ הָרַע בְּעֵינֵי ה׳ כְּכֹל אֲשֶׁר⁠ עָשָׂה אָבִיו.  (י) בָּעֵת הַהִיא עָלוּ (עלה) עַבְדֵי נְבֻכַדְנֶאצַּר מֶלֶךְ⁠ בָּבֶל יְרוּשָׁלָ͏ִם וַתָּבֹא הָעִיר בַּמָּצוֹר.  (יא) וַיָּבֹא נְבֻכַדְנֶאצַּר מֶלֶךְ⁠ בָּבֶל עַל⁠ הָעִיר וַעֲבָדָיו צָרִים עָלֶיהָ.  (יב) וַיֵּצֵא יְהוֹיָכִין מֶלֶךְ⁠ יְהוּדָה עַל⁠ מֶלֶךְ בָּבֶל הוּא וְאִמּוֹ וַעֲבָדָיו וְשָׂרָיו וְסָרִיסָיו וַיִּקַּח אֹתוֹ מֶלֶךְ בָּבֶל בִּשְׁנַת שְׁמֹנֶה לְמׇלְכוֹ.  (יג) וַיּוֹצֵא מִשָּׁם אֶת⁠ כׇּל⁠ אוֹצְרוֹת בֵּית ה׳ וְאוֹצְרוֹת בֵּית הַמֶּלֶךְ וַיְקַצֵּץ אֶת⁠ כׇּל⁠ כְּלֵי הַזָּהָב אֲשֶׁר עָשָׂה שְׁלֹמֹה מֶלֶךְ⁠ יִשְׂרָאֵל בְּהֵיכַל ה' כַּאֲשֶׁר דִּבֶּר ה׳.  (יד) וְהִגְלָה אֶת⁠ כׇּל⁠ יְרוּשָׁלַ͏ִם וְאֶת⁠ כׇּל⁠ הַשָּׂרִים וְאֵת כׇּל⁠ גִּבּוֹרֵי הַחַיִל עֲשֶׂרֶת (עשרה) אֲלָפִים גּוֹלֶה וְכׇל⁠ הֶחָרָשׁ וְהַמַּסְגֵּר לֹא נִשְׁאַר זוּלַת דַּלַּת עַם⁠ הָאָרֶץ.  (טו) וַיֶּגֶל אֶת⁠ יְהוֹיָכִין בָּבֶלָה וְאֶת⁠ אֵם הַמֶּלֶךְ וְאֶת⁠ נְשֵׁי הַמֶּלֶךְ וְאֶת⁠ סָרִיסָיו וְאֵת אֵילֵי (אולי) הָאָרֶץ הוֹלִיךְ גּוֹלָה מִירוּשָׁלַ͏ִם בָּבֶלָה.  (טז) וְאֵת כׇּל⁠ אַנְשֵׁי הַחַיִל שִׁבְעַת אֲלָפִים וְהֶחָרָשׁ וְהַמַּסְגֵּר אֶלֶף הַכֹּל גִּבּוֹרִים עֹשֵׂי מִלְחָמָה וַיְבִיאֵם מֶלֶךְ⁠ בָּבֶל גּוֹלָה בָּבֶלָה. (מל"ב, כ"ד, ח'–ט"ז) |

10.

|  |
| --- |
| (ח) וּבַחֹדֶשׁ הַחֲמִישִׁי בְּשִׁבְעָה לַחֹדֶשׁ הִיא שְׁנַת תְּשַׁע⁠ עֶשְׂרֵה שָׁנָה לַמֶּלֶךְ נְבֻכַדְנֶאצַּר מֶלֶךְ⁠ בָּבֶל בָּא נְבוּזַרְאֲדָן רַב⁠ טַבָּחִים עֶבֶד מֶלֶךְ⁠ בָּבֶל יְרוּשָׁלָ͏ִם.  (ט) וַיִּשְׂרֹף אֶת⁠ בֵּית⁠ ה' וְאֶת⁠ בֵּית הַמֶּלֶךְ וְאֵת כׇּל⁠ בָּתֵּי יְרוּשָׁלַ͏ִם וְאֶת⁠ כׇּל⁠ בֵּית גָּדוֹל שָׂרַף בָּאֵשׁ.  (י) וְאֶת⁠ חוֹמֹת יְרוּשָׁלַ͏ִם סָבִיב נָתְצוּ כׇּל⁠ חֵיל כַּשְׂדִּים אֲשֶׁר רַב⁠ טַבָּחִים.  (יא) וְאֵת יֶתֶר הָעָם הַנִּשְׁאָרִים בָּעִיר וְאֶת⁠ הַנֹּפְלִים אֲשֶׁר נָפְלוּ עַל⁠ הַמֶּלֶךְ בָּבֶל וְאֵת יֶתֶר הֶהָמוֹן הֶגְלָה נְבוּזַרְאֲדָן רַב⁠ טַבָּחִים. (מל"ב, כ"ה, ח'–י"א) |